### NN 9/2025 (20.1.2025.), Odluka Ustavnog suda Republike Hrvatske broj: U-IIIA-2185/2023 od 30. listopada 2024.

Ustavni sud Republike Hrvatske

82

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Josip Leko, zamjenik predsjednika Vijeća, te suci Andrej Abramović, Branko Brkić, Mario Jelušić, Lovorka Kušan i Goran Selanec, članovi Vijeća, odlučujući o ustavnoj tužbi koju je podnio Božidar Marušić iz Zagreba, kojeg zastupa Hrvoje Maratović, odvjetnik u Zagrebu, na sjednici održanoj 30. listopada 2024. jednoglasno je donio

ODLUKU

I. Ustavna tužba se usvaja.

II. Općinski sud u Rijeci dužan je u predmetu koji se vodi pred tim sudom pod brojem Ovr-4353/2018 u najkraćem mogućem roku, ali ne duljem od tri (3) mjeseca računajući od prvog idućeg dana nakon objave ove odluke u »Narodnim novinama«, postupiti u smislu rješenja Županijskog suda u Varaždinu broj: 14 Gž Ovr-422/2023-2 od 3. travnja 2024.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Božidaru Marušiću iz Zagreba, Petrine 36, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.800,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Božidar Marušić iz Zagreba (u daljnjem tekstu: podnositelj), kojeg zastupa Hrvoje Maratović, odvjetnik u Zagrebu, podnio je 17. travnja 2023. ustavnu tužbu u povodu rješenja Županijskog suda u Rijeci broj: Gzp II-6/2022-12 od 1. rujna 2022. (u daljnjem tekstu: prvostupanjsko rješenje). Navedenim rješenjem u točki I. izreke podnositelju je određena novčana naknada zbog povrede prava na suđenje u razumnom roku u predmetu Općinskog suda u Rijeci broj: Ovr-4353/2018 u iznosu od 2.000,00 (dvije tisuće) kuna, a u točki II. izreke naloženo je Republici Hrvatskoj (protustranci) da u roku od 15 (petnaest) dana od dana pravomoćnosti tog rješenja podnositelju isplati naknadu određenu u točki I. izreke.

Protiv navedenog rješenja podnositelj je podnio žalbu o kojoj je Vrhovni sud Republike Hrvatske riješio rješenjem broj: Gžzp II-50/2022-4 od 1. veljače 2023. (u daljnjem tekstu: drugostupanjsko rješenje). Drugostupanjskim rješenjem odbijena je žalba podnositelja.

2. Podnositelj u ustavnoj tužbi prigovara da novčana naknada u visini kako je određena prvostupanjskim rješenjem nije primjerena utvrđenoj povredi prava na suđenje u razumnom roku u postupku koji se pred Općinskim sudom u Rijeci vodio pod brojem Ovr-4353/2018.

Od Ustavnog suda stoga podnositelj traži (iznova) utvrđenje povrede prava na suđenje u razumnom roku zajamčenog člankom 29. stavkom 1. Ustava zbog višegodišnjeg trajanja ovršnog postupka koji se pred Općinskim sudom u Rijeci vodio pod brojem Ovr-4353/2018 i isplatu primjerene naknade od 3.981,68 eura.

2.1. Ustavna tužba podnesena je stoga u smislu članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), radi zaštite prava na suđenje u razumnom roku zajamčenog člankom 29. stavkom 1. Ustava, povrijeđenog nerazumno dugim trajanjem ovršnog postupka koji se u trenutku podnošenja ustavne tužbe vodio pred Općinskim sudom u Rijeci pod brojem Ovr-4353/2018.

2.2. Za potrebe ustavnosudskog postupka pribavljen je na uvid spis Općinskog suda u Rijeci broj: Ovr-4353/2018.

II. PREGLED RADNJI U POSTUPKU

3. Podnositelj, kao ovrhovoditelj, pokrenuo je prijedlogom za ovrhu od 14. rujna 2018. ovršni postupak pred Općinskim sudom u Rijeci pod brojem Ovr-4353/2018 za ovrhu protiv ovršenice radi prisilne naplate novčane tražbine ovrhom na nekretnini ovršenice.

Rješenje o ovrsi donijeto je (nakon dvije požurnice podnositelja) 18. prosinca 2018., a otpremljeno je strankama 9. siječnja 2019.

Zaključkom od 27. ožujka 2019. podnositelj je pozvan na uplatu predujma za provođenje građevinskog vještačenja radi procjene vrijednosti nekretnine ovršenice, a dokaz o uplaćenom predujmu podnositelj je u spis predmeta dostavio 3. travnja 2019.

Zaključkom prvostupanjskog suda od 13. svibnja 2019. određen je očevid za građevinsku procjenu vrijednosti nekretnine ovršenice 12. lipnja 2019., a nakon održanog očevida nalaz i mišljenje vještaka u spis predmeta uloženo je 16. rujna 2019.

Dana 15. listopada 2020. održano je ročište na kojem su se stranke očitovale o nalazu i mišljenju vještaka – podnositelj bez primjedbi a ovršenica uz isticanje primjedbi u vezi kojih je prvostupanjski sud 14. siječnja 2020. vještaku uputio poziv za očitovanje.

Podnescima od 1. lipnja 2020. i 20. kolovoza 2020. podnositelj, s obzirom na to da se vještak još nije očitovao o primjedbama ovršenice, požuruje nastavak ovršnog postupka.

Dopunu mišljenja vještak je u spis predmeta dostavio 25. listopada 2020., a dopuna je strankama upućena radi očitovanja 28. listopada 2020. Podneskom od 15. studenoga 2020. podnositelj se očitovao o dopuni nalaza vještaka i narednim požurnicama od 30. prosinca 2020. i 2. veljače 2021. zatražio nastavak ovršnog postupka.

Zaključkom od 14. travnja 2021. prvostupanjski sud odredio je prodaju nekretnine ovršenice i 5. svibnja 2021. odredio njezino razgledavanje, na koje nitko od potencijalnih kupaca nije pristupio.

Rješenjem Ureda predsjednice Općinskog suda u Rijeci broj: Su Gzp I-28/2021-6 od 6. svibnja 2021. prihvaćen je zahtjev podnositelja za zaštitu prava na suđenje u razumnom roku i uređujućem sucu određen je rok od 9 (devet) mjeseci za okončanje predmetnog ovršnog postupka.

U nastavku provedene su dvije elektroničke javne dražbe: 29. rujna 2021. i 13. listopada 2021., rješenjem o dosudi od 6. prosinca 2021. nekretnina ovršenice dosuđena je podnositelju kao kupcu, a Općinski sud u Rijeci, Stalna služba u Opatiji, Zemljišnoknjižni odjel rješenjem broj: Z-38855/2021 od 13. prosinca 2021. proveo je zabilježbu navedenog rješenja i naknadnim rješenjem broj: Z-1643/2022 od 4. ožujka 2022. uknjižio vlasništvo podnositelja na predmetnoj nekretnini.

Podneskom od 30. ožujka 2022. podnositelj je obavijestio prvostupanjski sud da još uvijek (zbog otpora ovršenice) nije u posjedu predmetne nekretnine, zatražio je donošenje zaključka o ispražnjenju nekretnine i predaje iste u njegov posjed.

Dana 25. travnja 2022. održano je ročište na kojem je raspravljen zahtjev podnositelja, uz zaključak o dostavi strankama rješenja o namirenju.

Novim podneskom od 27. lipnja 2022. podnositelj sadržajno (i iz istih razloga) ponavlja zahtjev iz podneska od 30. ožujka 2022.

Nadalje, 11. srpnja 2022. prvostupanjski sud donosi rješenje kojim u točki I. izreke utvrđuje da je tražbina podnositelja djelomično namirena u predmetnom ovršnom postupku (prebijanjem s ovršenikovom tražbinom za isplatu kupovnine za utvrđeni iznos) i u točki II. izreke utvrđuje da je ovrha u predmetnoj ovršnoj svari dovršena.

Spisu predmeta u prileži izvješće uređujuće sutkinje od 4. ožujka 2022. i dopuna izvješća od 11. srpnja 2022. upućeni Uredu predsjednika Općinskog suda u Rijeci (u povodu zahtjeva podnositelja za isplatu primjerene naknade zbog utvrđene povrede prava na suđenje u razumnom roku) o razlozima zbog kojih predmetni ovršni postupak nije okončan u roku koji je određen rješenjem Ureda predsjednice Općinskog suda u Rijeci broj: Su Gzp I-28/2021-6 od 6. svibnja 2021.

Županijski sud u Rijeci dopisom od 20. srpnja 2022. (u povodu gore navedenog zahtjeva podnositelja) zatražio je na kraći uvid spis predmeta ovršnog postupka koji mu je dostavljen istog dana.

Rješenjem Županijskog suda u Rijeci broj: Gzp II-6/2022-12 od 1. rujna 2022. u točki I. izreke podnositelju je određena novčana naknada zbog povrede prava na suđenje u razumnom roku u predmetnom ovršnom postupku od 2.000,00 (dvije tisuće) kuna, uz nalog iz točke II. izreke Republici Hrvatskoj da u roku od 15 (petnaest) dana od dana pravomoćnosti tog rješenja podnositelju isplati utvrđenu naknadu. O žalbi koju je podnositelj izjavio protiv tog rješenja riješio je Vrhovni sud rješenjem broj: Gžzp II-50/2022-4 od 1. veljače 2023. i odbio žalbu podnositelja.

Protiv rješenja prvostupanjskog suda od 11. srpnja 2022. kojim je u točki I. izreke utvrđeno da je tražbina podnositelja samo djelomično namirena, dok je u točki II. izreke utvrđeno da je (ipak) ovrha u predmetnoj ovršnoj svari dovršena, podnositelj je 1. kolovoza 2022. podnio žalbu.

Zaključkom od 13. ožujka 2023. prvostupanjski sud pozvao je podnositelja da kao ovrhovoditelj podnese prijedlog za ovrhu radi iseljenja ovršenice, ispražnjenja nekretnine i predaje iste podnositelju u posjed. Podneskom od 20. ožujka 2023. podnositelj je postupio u smislu zaključka i zatražio donošenje rješenja kojim se određuje ovrha udaljenjem ovršenice i uklanjanjem svih njezinih stvari iz predmetne nekretnine, te predaja nekretnine u njegov posjed. Rješenje o traženoj ovrsi doneseno je 4. travnja 2023.

Protiv navedenog rješenja o ovrsi ovršenica je podnijela žalbu 4. svibnja 2023. Uslijedio je zaključak prvostupanjskog suda od 24. svibnja 2023. kojim je podnositelj pozvan da se očituje na žalbu ovršenice, zaključak mu je uručen 9. lipnja 2023. ali se podnositelj na žalbu ovršenice nije očitovao.

U privitku dopisa prvostupanjskog suda od 31. kolovoza 2023. spis predmeta upućen je drugostupanjskom sudu na provođenje žalbenog postupka.

Novim zaključkom od 4. rujna 2023. prvostupanjski sud određuje za 22. rujna 2023. provođenje ovrhe iseljenjem ovršenice i svih njezinih stvari iz nekretnine koja je predmet ovrhe i predaju nekretnine podnositelju u posjed.

Suprug ovršenice u spis predmeta 20. rujna 2023. dostavlja prigovor kojim se kao treća osoba protivi provođenju ovrhe, ali sudsko uredovanje je provedeno 22. rujna 2023. i podnositelj je uveden u posjed predmetne nekretnine.

Županijski sud u Varaždinu rješenjem broj: 14 Gž Ovr-422/2023-2 od 3. travnja 2024. usvojio je žalbu koju je ovršenica podnijela protiv rješenja o ovrsi broj: Ovr-4353/2018-78 od 4. travnja 2023. i predmet vratio prvostupanjskom sudu na ponovni postupak. Dakle, u trenutku odlučivanja o ustavnoj tužbi postupak u predmetnoj ovršnoj stvari još uvijek nije pravomoćno okončan.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

Pravna sredstva za zaštitu prava na suđenje u razumnom roku izmijenjena su Zakonom o izmjenama i dopunama Zakona o sudovima (»Narodne novine« broj 36/24.).

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

6. S obzirom na to da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

7. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanje podnositelja i mjerodavnih tijela, te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od 14. rujna 2018. (dan podnošenja prijedloga za ovrhu) do dana donošenja ove odluke 30. listopada 2024. (razmatrano razdoblje).

1) Duljina sudskog postupka

8. Ovršni postupak pred prvostupanjskim sudom pod brojem Ovr-4353/2018 podnositelj je pokrenuo prijedlogom za ovrhu od 14. rujna 2018., a u trenutku odlučivanja o njegovoj ustavnoj tužbi predmetni ovršni postupak u smislu rješenja Županijskog suda u Varaždinu broj: 14 Gž Ovr-422/2023-2 od 3. travnja 2024. nije okončan.

Ustavni sud utvrđuje da postupak u konkretnom slučaju od dana kada je podnositelj podnio prijedlog za ovrhu (14. rujna 2018.) do donošenja ove odluke (30. listopada 2024.) traje ukupno šest (6) godina, jedan (1) mjesec i sedamnaest (17) dana.

2) Složenost sudskog predmeta

9. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

10. Postupak se u razmatranom razdoblju u pretežitom vremenu razmatranog razdoblja vodio pred prvostupanjskim sudom, dok je u jednom manjem dijelu razmatranog razdoblja trajao i kod drugostupanjskog suda u povodu žalbe ovršenice. Ustavni sud primjećuje da je u razmatranom razdoblju bilo dužih neaktivnosti prvostupanjskog suda, a što je i razvidno iz utvrđenja navedenih u točki 3. obrazloženja ove ustavnosudske odluke.

4) Ponašanje podnositelja ustavne tužbe

11. Ustavni sud utvrđuje da podnositelj u razmatranom razdoblju nije pridonio duljini trajanja postupka. Dapače, sa više podnesaka uloženih u spis predmeta požurivao je nastavak provođenja ovršnog postupka (v. t. 3. obrazloženja ove ustavnosudske odluke).

VI. OCJENA USTAVNOG SUDA

12. U konkretnom slučaju riječ je o ovršnom postupku koji traje preko šest (6) godina pred prvostupanjskim sudom. Rješenjem Ureda predsjednice Općinskog suda u Rijeci broj: Su Gzp ­I-28/2021-6 od 6. svibnja 2021. bio je određen rok od devet (9) mjeseci u kojem je prvostupanjski sud bio dužan okončati ovršni postupak, a u kojem roku tražena ovrha nije provedena.

Stoga, imajući u vidu ukupno dosadašnje trajanje predmetnog ovršnog postupka, značaj koji ovršni postupak ima za podnositelja, kao i činjenicu da podnositelj nije pridonio njegovom trajanju, ali posebice činjenicu da ovršni postupak (ipak) u smislu rješenja Županijskog suda u Varaždinu broj: 14 Gž Ovr-422/2023-2 od 3. travnja 2024. nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, a koje pravo je zajamčeno člankom 29. stavkom 1. Ustava.

Izreka odluke i nalog
 predsjedniku nadležnog suda

13. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona o Ustavnom sudu donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik prvostupanjskog suda dužan dostaviti Ustavnom sudu pisanu obavijest o radnjama poduzetima u predmetnom ovršnom postupku koji se kod tog suda, a u smislu rješenja Županijskog suda u Varaždinu broj: 14 Gž Ovr-422/2023-2 od 3. travnja 2024. treba nastaviti, u roku od osam (8) dana od dana isteka roka određenog u točki II. izreke ove odluke.

14. Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. Stoga je u skladu s člankom 63. stavkom 3. Ustavnog zakona donesena i odluka kao u točkama III. i IV. izreke.

15. Odluka o objavi temelji se na članku 29. Ustavnog zakona (točka V. izreke).

Broj: U-IIIA-2185/2023

Zagreb, 30. listopada 2024.

USTAVNI SUD REPUBLIKE HRVATSKE

Zamjenik
 predsjednika Vijeća
 Josip Leko, v. r.